पानीपत. नगर निगम आज से टोकन सिस्टम शुरू करने जा रहा है। पालिका बाजार की पार्किंग में फाइल जमा होगी, जहां पर टोकन यानी नंबर मिलेगा। इसी नंबर के आधार पर प्रमाण पत्र के लिए रसीद काटी जाएगी। उसी दिन दोपहर 3 बजे के बाद प्रमाण पत्र मिलेगा। इस तरह से एक ही दिन में आपको जन्म प्रमाण पत्र मिल जाएगा। जन्म और मृत्यु प्रमाण पत्र में दलाली को रोकने और शहर वासियों को सुविधा देने के लिए नगर निगम यह पहल कर रहा है। यह प्रमाण पत्र आप स्मार्ट फोन पर एमसीपानीपत एप से भी डाउनलोड कर सकते हैं।
पालिका बाजार की पार्किंग में मिले टोकन या नंबर से जब आप दूसरी मंजिल स्थित जन्म-मृत्यु प्रमाण पत्र कार्यालय में रसीद कटवाएंगे, रसीद कटते ही आपको एक रजिस्ट्रेशन नंबर मिलेगा। इस रजिस्ट्रेशन नंबर के साथ मोबाइल नंबर डायल कर आप अपना प्रमाण पत्र भी डाउनलोड कर सकेंगे। इससे भ्रष्टाचार पर अंकुश लगेगा। जाॅइंट कमिश्नर अश्विनी मैंगी ने बताया कि ई-दिशा केंद्र जैसे सिस्टम से यह अलग प्रयास है। एक से दो दिन में जन्म-मृत्यु प्रमाण पत्र कार्यालय में स्क्रीन भी लगा दी जाएगी। बैंक की तरह नंबर सिस्टम से लोगों के काम होंगे।
मोबाइल एप mcpanipat आपकी बहुत सी समस्याओं का हल कर सकता है। यहां पर आप समस्या की फोटो भी अपलोड कर सकते हैं। इसकी निगरानी निगम के जाॅइंट कमिश्नर अश्विनी मैंगी खुद कर रहे हैं। इसका अच्छा परिणाम भी सामने आ रहा है। वार्ड-14 स्थित गुरुद्वारा मार्केट वाली गली में भारती स्कूल के पास अक्सर पानी भरा रहता है। शिकायत पर जाॅइंट कमिश्नर ने इसके टेंडर कराने के आदेश दिए। अब यह 12 लाख रुपए से गली बनेगी।
hin_Deva hin_Deva hin_Deva